Správa zo zahraničnej pracovnej cesty

1.	Účastníci ZPC:

Titul, meno a priezvisko:	Mgr. Jana Tatarková	
Pracovisko:	Ministerstvo školstva, vedy, výskumu a športu SR, 
Stromová 1, 813 30 Bratislava	
Pracovné zaradenie:	štátny radca	
Znalosť jazykov:	Aj

2.	 Zahraničná pracovná cesta:

Názov št. návštevy:

Štát:	Lifelong Learning and Recognition of Qualifications – Key to the Future of Crafts (Celoživotné vzdelávania a uznávanie kvalifikácií – Kľúč k budúcnosti remesiel)
Portugalsko 	
Mesto:	Coimbra	
Vykonaná v dňoch:	07-12.10.2012	
Prijímajúca organizácia:	CEARTE 	
Účel cesty:	Účasť na študijnej ceste organizovanej cez CEDEFOP	
Spôsob financovania:	Cestovné a ubytovacie náklady boli hradené z grantu CEDEFOP

3. Rámcový program pobytu
07.10.2012			Príchod do Coimbry vo večerných hodinách, ubytovanie
08.-11.10.2012		Celodenná účasť na programe študijnej návštevy
12.10.2012			Príchod do Bratislavy vo večerných hodinách

4. Priebeh študijnej návštevy

	A) Zameranie
	Študijná návšteva bola zameraná na problematiku celoživotného vzdelávania a uznávania kvalifikácií s dôrazom ich vplyvu na budúcnosť remesiel. 
	Portugalsko je krajina, ktorá sa podujala na postupnú zmenu vzdelávacieho systému v roku 2007. Portugalsko malo obrovské problémy s veľkým množstvom nekvalifikovaných ľudí (ktorí predčasne opúšťali vzdelávací systém bez získania kvalifikácie), ktorí boli prakticky neuplatniteľní na trhu práce.
	Reforma vzdelávania vznikla ako reakcia na bolonský proces, ktorý v Portugalsku viedol k prijatiu kľúčových opatrení na podporu rovnakých príležitostí v prístupe k  vzdelaniu a to: zlepšením systému podpory študentov; zvýšením počtu študentov, ktorí ukončili štúdium vysokoškolských programov; rozširovanie radov študentov v kontexte celoživotného vzdelávania a v neposlednom rade zabezpečenie dosiahnutia plnohodnotnej kvalifikácie portugalských občanov v Európe.
	Na dosiahnutie hore uvedených cieľov bolo nutné prijať súbor zákonov a politík, čo viedlo k hĺbkovej reforme legislatívneho prostredia. Výsledkom reformy bolo prijatie Národného kvalifikačného rámca.

	B) Program:
	Organizátorom študijnej návštevy bol inštitút CEARTE v Coimbre. Cearte je centrum pre profesionálnu prípravu a tréning založený v roku 1986 na základe dohody o spolupráci medzi Inštitútom pre zamestnanosť a odbornú prípravu a Caritas Diocesana v Coimbre. Združuje Portugalskú sieť profesionálnych tréningových centier. Cearte zameriava svoju profesionálnu činnosť na oblasť remesiel.
	Jeden celý deň programu bol venovaný činnosti inštitútu Cearte. Mali sme možno navštíviť učebne aj tréningové priestory inštitúcie. Videli sme ako prebiehajú jednotlivé odborné tréningy, mali sme možnosť porozprávať sa tak so študentmi ako aj vyučujúcimi.

	Cearte plní nasledujúce dôležité úlohy:
-	Propaguje certifikáciu odborného vzdelávania a prípravy;
-	Poskytuje vzdelávanie vedúce k nadobudnutiu kvalifikácie ako aj odborný tréning;
-	Je inštitúciou uznávajúcou výsledky neformálneho vzdelávania;
-	Vydáva certifikáty o dosiahnutej kvalifikácii;
-	Poskytuje konzultácie, tréning a podporu pre manažment malých spoločností;
-	Zaoberá sa inováciami a modernizáciou projektov zameraných na remeslá a umenie.

	Cieľovou skupinou Cearte sú mladí ľudia a dospelí, ktorí:
-	majú záujem zvýšiť si svoju odbornú kvalifikáciu(prípadne si dosiahnuť kvalifikáciu, ak žiadnu nemajú);
-	nezamestnaní, ktorí sa chcú prostredníctvom remesla vrátiť do pracovného procesu (kurzy sú povinné pre všetkých poberateľov dávok v nezamestnanosti) ;
-	zamestnaní ľudia – napr. remeselníci alebo pracovníci či majitelia malých prevádzok, ktorí si chcú zvýšiť svoju kvalifikáciu.

	Cearte sídli v Coimbre a  má v súčasnosti 40 zamestnancov a približne 200 spolupracovníkov technického zamerania (pôsobia ako školitelia). Ročný rozpočet organizácie je 2 milióny EUR. V súčasnosti má Cearte rozbehnutých približne 250 tréningových aktivít. Počas svojho pôsobenia vyškolilo Cearte 3000 ľudí, 250-tim uznalo akademické či odborné zručnosti.
	
	Počas študijnej cesty nám Cearte zabezpečil návštevu nasledovných inštitúcií, resp. zabezpečil stretnutie s predstaviteľmi niektorých inštitúcií vo svojich vlastných priestoroch: 
•	ANQEP  - Národná agentúra pre kvalifikácie, odborné vzdelávanie a prípravu: http://www.en.anqep.gov.pt/ . Predstavenie portugalského vzdelávacieho systému a Národnej sústavy kvalifikácií. Prednáška zameraná na kvalitatívny a kvantitatívny rozvoj remeselníkov v rámci portugalskej Národnej sústavy kvalifikácií. 

•	Tréningové centrum pre mládež a dospelých, Semide – zamerané na získavanie nových kvalifikácií (kuchár, čašník, záhradný technik, tesár a pod.) Návšteva jednotlivých učební, komunikácia so študentmi aj vyučujúcimi.

•	Centro Novas Oportunidades - Centrum nových možností (certifikačná inštitúcia): http://www.novasoportunidades.gov.pt/ 

•	IEFP – obdoba nášho Úradu práce. Návšteva bola zameraná na oboznámenie sa s legislatívou pre remeslá v Portugalsku ako aj s konceptom remeselnej výroby a malého podnikania ako takého.

•	Univerzita v Coimbre – návšteva historických priestorov Univerzity spojená s prednáškou o dejinách Coimbry.

•	FPAO – Portugalská federácia umeleckých a remeselných asociácií, Aveiro – diskusia s predstaviteľmi federácie o profesionálnych združeniach a o rozvoji odborného vzdelávania a prípravy ako aj celoživotného vzdelávania v remeselných odvetviach (najmä v tradičných portugalských remeselných odvetviach)

C) Prístup k riešeniu problematiky
	Portugalsko prijalo komplexné riešenie problematiky uznávania výsledkov ďalšieho vzdelávania. Najprv vyriešili problém s vysokým počtom nekvalifikovaných ľudí tak, že bola stanovená povinná školská dochádzka do veku 18 rokov. Je teda predpoklad, že každý človek, ktorý ukončí povinnú školskú dochádzku má nejakú kvalifikáciu a je schopný sa zaradiť na trh práce. Samozrejme, napriek úspechu, ktorý táto zmena priniesla v oblasti kvalifikácií, je nutné pripomenúť, že Portugalsko sa napriek tomu potýka s pomerne vysokou nezamestnanosťou – 14,5%. Táto bola spôsobená hospodárskou krízou, ekonomickou stagnáciou a odlivom investícií do zahraničia.
	Systém národných kvalifikácií bol vytvorený po reforme systému odborného vzdelávania a prípravy v roku 2007 a následne vznikla Národná agentúra pre kvalifikácie, odborné vzdelávanie a prípravu. V súčasnosti už existuje aj Národná sústava kvalifikácií (NSK), ktorá je systémovým riešením na podporu porovnávania výsledkov vzdelávania dosiahnutými rôznymi formami vzdelávania. Tento systém umožňuje uznávanie skutočných vedomostí, schopností a zručností nezávisle na formách vzdelávania. 
	Z NSK vychádza Národný katalóg kvalifikácií, ktorý je súborom všetkých kvalifikácií uznávaných na území Portugalska. Zároveň je systémovým prvkom na informovanie verejnosti  o všetkých celoštátne uznávaných kvalifikáciách, ktoré sú zároveň porovnateľné s kvalifikáciami v ostatných krajinách EÚ (počíta sa s prepojením s Európskym kvalifikačným rámcom -EKR). Portugalská NSK má 8 úrovní rovnako ako Európsky kvalifikačný rámec.
	Národný katalóg kvalifikácií sa orientuje na 39 oblastí vzdelávania a prípravy. Je v ňom opísaných 266 kvalifikácií a 99 kvalifikačných štandardov. 22 kvalifikácií je prispôsobených potrebám postihnutých občanov. V rámci NKK je opísaných 6500 krátkodobých vzdelávacích modulov.
	V rámci systému fungujú aj Sektorové rady pre kvalifikácie – ide vlastne o pracovné skupiny s technickými a poradnými kompetenciami, ktoré boli vytvorené Národnou agentúrou pre kvalifikácie. Podieľajú sa na opise a aktualizácii jednotlivých kvalifikačných štandardov. Ich úlohou je okrem iného znižovať rozdiely medzi kvalifikačnými štandardami a potrebami trhu práce. Spolupracujú s jednotlivými aktérmi vzdelávacieho procesu na tom, aby boli kvalifikačné štandardy aktuálne a spĺňali svoju úlohu. V Portugalsku momentálne pracuje 16 sektorových rád.
	Pokiaľ dôjde k zmene opisu kvalifikácie v prípade takého povolania, na výkon ktorého je potrebná licencia na výkon povolania, zmení sa aj vzdelávací kurz. Človek ktorý už tento kurz absolvoval a licenciu má, ho musí kvôli aktuálnosti absolvovať znova. Ak k zmene dôjde pri necertifikovanom povolaní, opätovné absolvovanie kurzu nie je nutné. 

5. Odporúčané závery

Využiť výsledky skúseností Portugalska pri tvorbe systému celoživotného vzdelávania, pri uznávaní výsledkov neformálneho vzdelávania a budovania Národnej sústavy v kvalifikácií a aplikovať ich na podmienky Slovenskej republiky. Pokračovanie v interakcii s ostatnými členskými štátmi EÚ (ako aj inými partnerskými krajinami) metódou otvorenej koordinácie.
Z: sekcia ďalšieho vzdelávania a mládeže MŠVVaŠ
T: priebežne

6.  Prehľad prinesenej dokumentácie
Dokumentácia zo študijnej návštevy je uložená na SĎVM MŠVVaŠ SR. 

7.   Prínos ZPC
	Študijnú návštevu považujem za mimoriadne prínosnú pre náplň mojej práce, nakoľko sa venovala téme, ktoré je aktuálna aj pre Slovensko. MŠVVaŠ, konkrétne sekcie ďalšieho vzdelávania a mládeže už dlhšiu dobu intenzívne študuje možnosti uznávania kvalifikácií získaných neformálnou cestou. Stratégia celoživotného vzdelávania 2011 sa intenzívne venuje problematike nesúladu zručností absolventov a dopytu trhu práce, pričom navrhuje vytvorenie kvalifikačných štandardov v spolupráci so zamestnávateľmi a vzdelávacími inštitúciami, ktoré by sa stali jadrom kurikúl na jednotlivých úrovniach vzdelania. Národná sústava kvalifikácií bude aj predmetom národného projektu MŠVVaŠ. Systém Portugalska je veľmi inšpiratívny, a preto som rada, že som ho mohla detailnejšie spoznať a porozprávať sa z jednotlivými aktérmi vzdelávacieho systému. 
8.  Spôsob zverejnenia výsledkov
Správa zo ZPC bola zaslaná sekcii medzinárodnej spolupráce MŠVVŠ SR, ktorá ju zverejní na internetových stránkach MŠVVŠ SR. Súhlasím so zverejnením správy na internete.

Správu vypracovala:     Jana Tatarková, SĎVM, MŠVVaŠ SR

Dátum:                       09.11.2012 

Správu schválil:         Ing. Vladimír Belovič, CSc. – poverený riadením SĎVM MŠVVaŠ